Per-Willy Amundsen fratas partirettigheter og alle verv i Frp
Frem til 31. januar neste år, får den tidligere justisministeren kun lov til å representere partiet sitt på Stortinget. Utover det, fratas Frp-politikeren alle verv og partirettigheter. – Vi ser svært alvorlig på saken der Per-Willy Amundsen deltok i diskusjon på Facebook på en svært uheldig måte. Det ble fremsatt uttalelser som er fullstendig uakseptable, sier organisasjonsutvalgets leder Anni Skogman i en melding på partiets nettsider. Hun har ledet håndteringen av den interne saken om Amundsens Facebook-utbrudd for knappe to uker siden. VG har forsøkt å kontakte Per-Willy Amundsen tirsdag kveld, men har foreløpig ikke fått svar. – Vi oppfatter at Amundsen har forstått at dette ikke skulle ha skjedd, og lovet at det ikke vil skje igjen. Det har vært en del av vår vurdering når vi har fattet vårt vedtak og vurdert om han skal kunne velges til verv i Fremskrittspartiet i fremtiden, sier Skogman. Amundsen vil fortsette å representere Troms på Stortinget. Det er så og si umulig å bli fratatt stortingsverv. – Vi tar organisasjonsutvalgets behandling til etterretning.
Samlet sett er dette en streng reaksjon, og vi regner med at dette setter endelig punktum for saken, sier fylkesleder i Troms og Finnmark FrP, Eivind Stene, til VG.  Dette innebærer beslutningen – Sammen med at Amundsen ikke lengre er leder av stortingets justiskomité er hans muligheter til å påvirke politikk- og organisasjonsutforming ut året begrenset. Dette er samlet en streng reaksjon, sier Skogman i uttalelsen på partiets nettsider. Kontroversielle uttalelser etterforskes Oslo politidistrikt har opprettet straffesak mot Amundsen etter uttalelsene hans på Facebook. Nå etterforsker de hvorvidt ytringene er straffbare etter straffelovens § 185. Det hele startet kvelden 7. mars, da Amundsen uttrykte støtte til Israel i et Facebook-innlegg. Det førte til høy temperatur i kommentarfeltet, hvor Amundsen blant annet fikk følgende beskyldning: «Med Israel for Folkemord. Psykopater». Da svarte Amundsen følgende: Som svar til en annen kommentar på Amundsens innlegg, skrev Frp-politikeren også dette: «Islamister som ytrer seg her kan reise til helvete. Jeg vil gjøre alt jeg kan for å sende dere hjem til deres hjemland. Dersom du ytrer deg med antisemittiske holdninger her frem til 2025 kan vi rydde opp. La oss telle dere opp ... Og sende dere ut.» Overfor VG har han tidligere beskrevet dette som ironi.  Men sagaen ender ikke her. Natt til fredag 8. mars – kvinnedagen – la nemlig Amundsen ut dette innlegget: Også dette vakte sterke reaksjoner. – Jeg har skrevet ting på Facebook i beruset tilstand, med et språkbruk som stortingsrepresentanter bør avstå fra. Det gjenspeiler ikke meg som person, har Amundsen tidligere uttalt til VG. Listhaug: – Helt nødvendig Avgjørelsen om å trekke seg som leder av justiskomiteen på Stortinget ble tatt i samråd med partiledelsen, har Amundsen sagt. – Det var dessverre helt nødvendig at Per-Willy Amundsen tok ansvar og trakk seg som leder av Stortingets justiskomité, skrev Frp-leder Sylvi Listhaug i en SMS til VG da han trakk seg. VG har forsøkt å få en ny kommentar fra Listhaug tirsdag kveld, men har fått opplyst at hun ikke er tilgjengelig. 
Politiker Per-Willy Amundsen fratas alle verv i Fremskrittspartiet, bortsett fra å være stortingsrepresentant, frem til 31. januar 2025. Årsaken er flere kontroversielle uttalelser som Amundsen skrev på Facebook for to uker siden. Amundsen har forklart seg, innrømmet å ha skrevet i beruset tilstand og lovet at det ikke vil skje igjen. Han har allerede trukket seg som leder av justiskomiteen på Stortinget. Oslo politidistrikt har opprettet straffesak mot Amundsen for å vurdere om ytringene er straffbare.